Muti eis sy tol op aasvoëlsArgieffoto. Suid-Afrika se aasvoëls word bedreig deur tradisionele gelowe wat glo ŉ aasvoël se kop as muti gee ŉ persoon spesiale magte, het The Times Dinsdag berig. Gerhard Verdoon, die direkteur van die Griffon Poison Information Centre, het gesê daar is ŉ dramatiese toename in die hoeveelheid aasvoëls wat vir muti doodgemaak word. “Gewoonlik moes tradisionele geneeshere self die voël doodmaak om die nodige magte te kry, maar dit word nou so gekommersialiseer dat alle beginsels verwerp word,” het Verdoon gesê. Daar word onder andere geglo dat, om op die kop van ŉ aasvoël te slaap, ŉ mens die vermoë gee om in die toekoms in te sien en om die regte loterynommers of sportresultate te kan voorspel. Verlede week is twee mans tot twee jaar tronkstraf gevonnis omdat hulle twee witbek-aasvoëls en ŉ arend in die begin van die jaar in KwaZulu-Natal gestroop het. In Junie is die karkasse van 48 Kaapse Griffon-aasvoëls en ŉ witbek-aasvoël naby Swartberg in dieselfde provinsie gevind. Die voëls is almal vergiftig. “Terwyl die wêreldwye bevolking van die witrenoster ongeveer 20 000 is, staan die totaal van die Kaapse Griffon-aasvoëls op minder as 10 000.” ŉ Studie wat deur die Endangered Wildlife Trust gedoen is, het bevind dat die Kaapse Griffon-aasvoël in die Oos-Kaap, KwaZulu-Natal en Lesotho tot so min as 44 in 53 jaar uitgemoor kan word. – SAPA